SYNEX พุ่งต่อ 9% โบรกเชียร์ “ซื้อ” รับผลดียอดขาย iPhone 12 ดันรายได้ไตรมาส 4 โตแจ่ม
SYNEX พุ่งต่อ 9% โบรกเชียร์ “ซื้อ” รับผลดียอดขาย iPhone 12 ดันรายได้ไตรมาส 4 โตแจ่ม
30 พ.ย. 2563

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 11.54 น. อยู่ที่ระดับ 15.20 บาท บวก 1.20 บาท หรือ 8.57% สูงสุดที่ระดับ 15.40 บาท ต่ำสุดที่ระดับ 14.30 บาท ด้วยมูลค่าการซื้อขาย 269.93 ล้านบาท

บล.เคทีบี (ประเทศไทย) ระบุในบทวิเคราะห์ฯ แนะนำ “ซื้อ” ราคาเป้าหมายที่ 16.50 บาท มองบวกจาก outlook ยังดีต่อเนื่องตามคาด โดยมีประเด็นสำคัญ คือ รายได้จะเพิ่มขึ้นในไตรมาส 4/63 และต่อเนื่องไปไตรมาส 1/64 จากยอดขายสินค้าไอที และ iPhone จากความต้องการสูง
รวมถึง Gross profit margin (GPM) จะกลับมาอยู่ในระดับสูง คาด GPM ปี 63 จะไม่ต่ำกว่า 4.0% (9 เดือีปี 63 = 4.5%, 2562 = 3.8%)  และระยะยาวจะอยู่ที่ 5.0% จากรายได้กลุ่ม commercial, งานโครงการที่มี GPM สูงเพิ่มขึ้น อีกทั้งกำไรปกติไตรมาส 4/63 จะยังคงขยายตัวจากปีก่อน และไตรมาสก่อนจากยอดขาย iPhone 12 และรุ่น n-minus, สมาร์ทโฟน android และ accessories ที่สูงขึ้น
พร้อมปรับประมาณการกำไรปกติปี 63 ลง -2% เป็น 548 ล้านบาท (+30% จากปีก่อน) แต่ปรับเพิ่มกำไรปกติปี 2564 +1% เป็น 719 ล้านบาท (+31% จากปีก่อน) จากการปรับรายได้ตามการเลื่อนวันขาย iPhone 12 ออกมาจากปกติ (เดือน ต.ค.) ประมาณ 1 เดือน และปรับ GPM ขึ้นปีละ 20 bps
ด้านราคาหุ้นปรับตัวขึ้น และ outperform SET +112% ใน 6 เดือน จากยอดขายสินค้าไอทีสูง ช่วง Work from home แต่ปรับตัวลง underperform SET -30% ใน 1 เดือนที่ผ่านมา จากวัคซีนโควิด-19 ที่มีความชัดเจน
อย่างไรก็ตาม ประเมินว่าปี 64 เป็นวัฏจักรขาขึ้นรอบใหม่จากการเข้าสู่ยุค 5G และเทคโนโลยีที่เปลี่ยนแปลงอย่างรวดเร็ว รวมทั้งราคาหุ้น ณ ปัจจุบันยังเทรดต่ำเพียง 2564 PER 16.5 เท่า (-0.5SD below 5-yr average PER) เมื่อเทียบกับการขยายตัวต่อเนื่องที่ 63-65 EPS CAGR ที่ +17%